Oor die afgelope eeue het baie amptelike vlae oor Suid-Afrika gewapper. Elkeen van die 19de-eeuse Boererepublieke het sy eie vlag gehad. Die Britse kolonies het die Britse vlae gebruik, maar vanaf die 1870's was goedgekeurde embleme daarop getoon om die individuele kolonies te identifiseer.–Hierdie gebruik is ook in die Unie van Suid-Afrika gevolg, totdat 'n eie landsvlag in 1928 ingestel is. Meer onlangs, het nege van die tien "tuislande" ook hulle eie vlae gehad. Sedert 1994 is daar slegs een amptelike landsvlag.